Krv aligatora - lijek protiv virusa i infekcija
Zahvaljujući neobično otpornom imunološkom sustavu ovih životinja, od njihove bi se krvi mogli razviti antibiotici za liječenje ljudi
Što prvo pomislite kad netko spomene aligatore? Vjerojatno na slučajeve teških ranjavanja i smrti od zubiju ovih gmazova. Gotovo sigurno ne na nove načine liječenja. A upravo su to otkrili znanstvenici iz Louisiane: aligatori i njihov neobičan imunološki sustav mogli bi nam jednog dana pomoći u liječenju teških infekcija. Dok je odrastao, Mark Merchant je loveći i ribareći u močvarama Louisiane proveo mnogo vremena kraj aligatora. Sada, on je profesor biokemije na Državnom sveučilištu McNeese u Lousiani i još uvijek je pun divljenja i rešpekta za te vrlo agresivne i teritorijalne predatore: "Aligatori su vrlo agresivne životinje koje se međusobno žestoko bore za kontrolu svog teritorija. Tijekom takvih borbi sudionici nerijetko nanesu teške ozljede jedni drugima, uključujući ponekad i gubitak čitavog ekstremiteta." Aligatori provedu čitav život u močvarama - što se mirno može nazvati 'juhom bakterija' - te bi tako, u skladu s iskustvima nas samih i drugih životinja, bili idealna meta za infekcije i komplikacije tih teških rana. No, Merchant kaže da to nije slučaj: "Usprkos činjenice da žive u okruženju koje pogoduje inficiranju rana, aligatorima rane zarastaju uglavnom bez ikakvog znaka infekcije i vrlo brzo." Takva su opažanja navela Merchanta da pobliže istraži imunološki sustav aligatora. Za sada, vrlo jaki dokazi ukazuju da bijele krvne stanice aligatora proizvode male proteine nevjerojatno jakog antibakterijskog i antifungalnog djelovanja. U eksperimentu, krv aligatora bila je izložena djelovanju 23 soja bakterija od kojih su sva 23 bila značajno oslabljena i brojem i biološkom aktivnošću. Uspoređujući to s ljudskom krvi, Merchant je otkrio da čovječji leukociti oslabe samo 8 od istih 23 sojeva bakterija. On i njegova ekipa se nadaju da će izolirati te male proteine iz aligatorove krvi i odrediti njihovu kemijsku strukturu, te, na koncu, razviti nove antibiotike za liječenje ljudi. Takvi bi lijekovi mogli biti u uporabi za 7 do 10 godina. Mark Merchant ističe da proteini iz krvi aligatora pokazuju obećavajuće rezultate i protiv virusa. On se nada da bi se njima možda moglo boriti protiv HIV-a, virusa koji uzrokuje AIDS.